# **Bilag 2 Høringssvar fra EASJ i forhold til Faglig udredning** grødeskæring

Erhvervsakademi Sjælland har følgende kommentar til udredningen:

Ad punkt 2.7.5 Brinkskæring  
  
Under brinkskæring nævnes muligheden for, at vegetationen ad åre kan udvikle sig i mere artsrig retning. Ved flere årlige slåninger, slet eller afgræsning kunne andre sidegevinster tillige komme i spil:   
- vegetationen kunne udviklede sig bort fra højstaudesamfund med nælder, skvalderkål, rød hestehov mm i retning mod græsser og lave urter. Dette plantesamfund vil måske grundet næringsrigdommen heller ikke have stor artsdiversitet eller indeholdende sjældne arter – men det vil ikke efterlade jorden over vinteren nær så nøgen og erosionsudsat (med efterfølgende sediment vandring), og det vil givet gøre det vanskeligere for invasive arter at etablere sig og brede sig.

Ad punkt 3.2 Grødeskærings indflydelse på vandstanden  
  
Under behovsbestemt grødeskæring nævnes muligheden for i visse vandløb at benytte online data for vandstand og nedbør. Da lys og temperatur har indvirkningen på grødens (og brinkvegetationens) vækst, vil det være oplagt tillige at inddrage disse data i et varslingssystem. EASJ har i samarbejde med Slagelse Kommune et mindre forskningsprojekt, hvor det undersøges, hvilken sammenhæng der er mellem akkumuleret energi fra lys, temperatur (og evt. graddøgn) sammenholdt med grødens vækst i Bjerge Å. Grødens samlede tilvækst vurderes i vægt/areal og dækningsgrad via video fra drone. Seks plantearters tilvækst vurderes på deres maksimale mål fra bund til spids. Målet er herefter at kunne lave en varslingsapplikation, der via årets data (evt. sammenholdt med vejrudsigt) vil kunne advare om evt. ”eksplosiv vækst” i grøden (i første omgang i Bjerge Å med dens profil og grødesammensætning).